Source: http://mesto.hlohovec.sk/http:/9e0/www.webydomena.sk/mesto.hlohovec.sk/zaznamy-msp.phtml?id3=66328
Timestamp: 2019-09-21 19:29:17+00:00
Document Index: 4740324

Matched Legal Cases: ['§ 7', '§ 50', '§ 47', '§ 7', '§ 50', '§ 25', '§ 212', '§ 50', '§ 47', '§ 24']

Dňa 28. 06. 2019, v posledný deň školského roka, príslušníci mestskej polície vykonali kontrolu požívania a podávania alkoholických nápojov maloletým a mladistvým. Bolo skontrolovaných 10 reštauračných zariadení, pri kontrole nebolo zistené žiadne porušenie zákona.
Dňa 04. 07. 2019 telefonicky oznámila na MsP žena, že za obchodným centrom na Hollého ulici spadol z kopca neznámy muž. Hliadka na mieste zistila, že 61 ročný muž nekomunikuje, preto bola privolaná Rýchla zdravotná pomoc. Taktiež bola privolaná Rýchla zdravotná pomoc dňa 16. 07. 2019 k 50 ročnému mužovi, ktorý ležal na Pribinovej ul. a nekomunikoval.
Telefonicky oznámil dňa 05. 07. 2019 na MsP občan z miestnej časti Šulekovo, že pri starom moste sú v kríkoch schované pravdepodobne odcudzené 3 uzamykateľné zásuvkové vozíky na náradie s neznámym obsahom. Vzhľadom na výšku škody vzniklo podozrenie z trestného činu, preto bola vec odovzdaná OO PZ Hlohovec.
V zmysle zákona 282/2002 Zb. ktorým sa upravujú niektoré podmienky držania psov, rieši mestská polícia 51 ročného muža z miestnej časti Šulekovo za porušenie § 7 ods. 2 písm. b) citovaného zákona, pretože nezabránil útoku psa na človeka. Dňa 09. 07. 2019 pes 51 ročného muža pohrýzol maloletého chlapca na chrbát.
Dňa 14. 07. 2019 01.45 hod. na parkovisku na ul. M. R. Štefánika poškodil neznámy muž spätné zrkadlo a rozbil bočné sklo na osobnom motorovom vozidle, čím sa dopustil priestupku proti majetku podľa § 50 ods. 1 zák. č. 372/1990 Zb. o priestupkoch. Neznámeho muža zaregistrovala jedna z priemyselných kamier, avšak doposiaľ jeho totožnosť nebola identifikovaná.
V poslednom období sa vyskytli prípady nezabezpečených motorových vozidiel (hlavne v nočnej dobe). Mestská polícia Hlohovec žiada majiteľov motorových vozidiel aby pri odchode od vozidla vykonávali kontroly ich zabezpečenia a tým predišli nepredvídaným udalostiam.
Zverejnené 19.8.2019 -al-
Blokovou pokutou dňa 16. 06. 2019 hliadka MsP riešila podľa § 47 ods. 1 písm b) zákona č. 372/1990 Zb. o priestupkoch 20 ročnú ženu, ktorá o 22.55 hod. na ul. Radlinského rušila nočný kľud hlasno pustenou hudbou.
Telefonicky oznámil na MsP dňa 13. 06. 2019 o 07.00 hod. muž, že pri tom ako venčil svojho psa pribehol iný pes a jeho psovi spôsobil zranenie. Hliadka MsP zistila, že 19 ročnému mužovi sa pri venčení vyšmykol pes z vodítka a ľahšie zranil psa. Muž bol za porušenie § 7 ods. 2 písm b) zákona 282/2002 (nezabránil útoku psa na človeka alebo zviera) riešený blokovou pokutou.
V ten istý deň o 20.17 hod. oznámil občan, že za čističkou horí. Hliadka na mieste zistila, že za ČOV horí komunálny odpad. Na miesto bol privolaný HaZ, ktorý požiar zlikvidoval.
Dňa 07. 06. 2019 o 23.20 hod. telefonicky oznámil občan, že pri poliklinike agresívne jazdia na autách. 20 ročný muž, ktorý agresívnou jazdou (gumovaním) rušil nočný kľud, bol riešený blokovou pokutou.
Dňa 04. 06. 2019 preverovala hliadka MsP oznámenie od občana, že sa na parkovisku na Námestí sv. Michala samovoľne dalo do pohybu odparkované vozidlo a narazilo do ďalšieho odparkovaného vozidla. Na miesto bola privolaná hliadka OO PZ, ktorá si prípad prevzala.
Telefonicky oznámila na MsP dňa 01. 06. 2019 pracovníčka jednej z predajni obchodného komplexu Za Váhom, že neznámy muž im z predajne odcudzil tovar. Následnými preverkami hliadka MsP podľa popisu identifikovala 33 ročného muža, ktorý sa dopustil priestupku proti majetku podľa § 50 zákona č. 372/1990 Zb. o priestupkoch. Muž bol riešený blokovou pokutou.
Mestská polícia upozorňuje občanov, aby neparkovali svoje motorové vozidla na miestach verejne prístupnej zeleni, pretože týmto dochádza k porušeniu ustanovenia zákazu zastavenia a státia podľa § 25 ods. 1 písm. s) zákona č. 8/2009 o cestnej premávke.
Zverejnené 15.7.2019 -al-
Dňa 16. 05. 2019 oznámil telefonicky na MsP občan, že neznámy muž vytrháva zo steny domu kultúry lišty. Po príchode na miesto sa pri budove nikto nenachádzal, na zemi bola odhodená lišta. Podľa popisu hliadka mestskej polície zistila páchateľa, ktorý lišty vytrhával. 50 ročný muž je riešený v zmysle priestupkového zákona. Vyjadril sa, že lišty chcel odniesť do zberného dvora.
Telefonicky oznámil dňa 15. 05. 2019 občan, že pred futbalovým štadiónom sú šteniatka. Hliadka pred štadiónom našla vyhodené tri šteniatka, ktoré boli prevezené na vyšetrenie k veterinárovi a následne do útulku zvierat v Piešťanoch.
Dňa 13. 05. 2019 nahlásil na MsP občan, že ho pohrýzol pes. Hliadka po príchode na miesto zistila, že 54 ročného muža pohrýzol pes, ktorý vybehol z vchodu bytového domu na Hollého ulici. Majiteľ psa je riešený v zmysle priestupkového zákona.
Dňa 09. 05. 2019 sa v miečnom bare nachádzala 83 ročná žena, ktorá bola dezorientovaná. Hliadka MsP zistila totožnosť ženy a informovala príbuzných. Pre starú mamu si prišla jej vnučka.
Dňa 07. 05. 2019 ohlásila 48 ročná žena, že jej na Manckovičovaj ul. strelil neznámy páchateľ do tváre, pod oko, plastovú guličku. Priestupok je v štádiu riešenia.
Zverejnené 25.6.2019 -al-
Dňa 23. 04. 2019 oznámil pracovník predajne LIDL, že zadržali osobu, ktorá v predajni kradla. Lustráciou bolo zistené, že 16 ročná slečna bola za posledných 12 mesiacov riešená za krádež, čím menovaná naplnila skutkovú podstatu trestného činu krádeže podľa § 212 ods. 1 písm. f) Trestného zákona a z uvedeného dôvodu si vec prevzali príslušníci OO PZ Hlohovec.
Dňa 22. 04. 2019 o 07.35 hod. na ul. Závalie a 14. 04. 2019 o 14.30 hod. na ul. Vinohradskej hliadka MsP pri vykonávaní pešej hliadky zistila pootvorené dvere na osobných motorových vozidlách. Vykonanou lustráciou boli zistení a následne vyrozumení majitelia vozidiel, ktorí si tieto zabezpečili.
Telefonicky oznámil na MsP dňa 03. 04. 2019 občan, že má na zahrádke v zahradkárskej osade Obora bobra. Po príchode na miesto hliadka zistila, že bobor je v ohradenej záhradke. Na miesto bol privolaný pracovník z Útulku pre dravce v Ratnoviach, ktorý vykonal odchyt bobra.
Mestská polícia zaevidovala v mesiaci apríl 7 krát porušenie zákona 79/2015 o odpadoch, kedy občania vyložili z motorových vozidiel odpad (sedačky, stavebný odpad, igelitové vrecia naplnené odpadom) pred zberný dvor. Priestupky boli zadokumentované a postúpené na odbor životného prostredia MsÚ na doriešenie. Mestská polícia upozorňuje občanov, aby odpad do zberného dvora vyvážali len počas prevádzkových hodín.
V čase Veľkonočných sviatkov hliadky mestskej polície nezaznamenali vážne narušenie verejného poriadku a riešili prevažne oznámenia súvisiace s rušením nočného kľudu.
Zverejnené 23.5.2019 -al-
Telefonicky oznámila dňa 16. 03. 2019 žena, že pri Tescu sa pohybuje pes bez dozoru. Pes bol hliadkou odchytený a prevezený na MsP. Majiteľ si psa prevzal a za porušenie zákona 282/2002, nezabránil voľnému pohybu psa, bol riešený blokovou pokutou.
Dňa 12. 03. 2019 telefonicky oznámil na MsP občan, že na Michalskej ulici je v kontajneri na papier vyhodené morské prasa. Hliadka MsP našla v kontajeni krabicu od topánok, v ktorej bolo morské prasiatko. Pre morča si prišla pani, ktorá sa chcela o neho postarať.
Dňa 03. 03. 2019 oznámila na Msp zamestnankyňa zariadenia pre seniorov, že sa im z prechádzky nevrátil 70 ročný pán. Hliadka MsP pri kontrole centra mesta našla muža sedieť na lavičke na Námestí sv. Michala. Muž sa sťažoval na bolesti nôh, preto bola privolaná Rýchla zdravotná pomoc, ktorá ho previezla na ošetrenie do nemocnice v Trnave.
Blokovou pokutou bol dňa 01. 03. 2019 riešený 58 ročný muž za porušenie zákona 282/2002, ktorým sa upravujú niektoré podmienky držania psov, pri venčení neodstánil po psovi exkrementy.
Zverejnené 30.4.2019 -al-
Dňa 01. 01. 2019, cez Silvestrovskú noc, hliadka mestskej polície zasahovala na Vinohradskej ulici, kde neznámy páchateľ o 01.53 hod. vhodil do 1100 l kontajnera na komunálny odpad neznámu pyrotechniku, ktorá spôsobila silný výbuch a kontajner roztrhla. Komunálny odpad bol rozptýlený po okolí. Nakoľko sa jednalo o podozrenie z trestného činu (poškodzovanie cudzej veci) bola dokumentácia odovzdaná na OO PZ Hlohovec.
Ďalej o 04.30 hod. oznámila na MsP žena, že na ul. M. R. Štefánika neznámy páchateľ rozbil sklenú výplň na predajni NON STOP. Hliadka MsP šetrením zistila podozrivého z priestupku proti majetku § 50 zákona 372/1990 Zb. o priestupkoch. Páchateľ bol riešený v zmysle priestupkového zákona.
Pri kontrole Zámockej záhrady dňa 02. 01. 2019 hliadka MsP zistila, že neznámy páchateľ hodil do jazierka dve malé smetné nádoby, zlomil drevenú latu na jednej lavičke a poškodil informačnú tabuľu Zámocký poznávací okruh. Priestupok je v štádiu šetrenia.
Dňa 08. 01. 2019 telefonicky oznámila na MsP žena, že na ul. Za poštou je na zemi muž, ktorý spadol z invalidného vozíka. Po príchode na miesto už 45 ročný muž bez domova sedel na invalidnom vozíku (na vozík mu pomohli sadnúť okoloidúci občania), ale javil známky podchladenia, preto bola privolaná Rýchla zdravotná pomoc, ktorá ho previezla do nemocnice v Trnave. Terénne sociálne pracovníčky MsÚ Hlohovec vybavili, že muž bol po príchode z nemocnice umiestnený v azylovom dome v Hlohovci.
Že stále žijú medzi nami slušní ľudia sa príslušníci MsP presvedčili dňa 18. 01. 2019, kedy na MsP priniesol občan mesta bankomatovú kartu aj s PIN kódom. Karta bola odovzdaná majiteľke, ktorá potvrdila, že z účtu jej neboli odcudzené finančné prostriedky. Dňa 26. 01. 2019 priniesol na MsP občan peňaženku, ktorú našiel na ul. M. R. Štefánika. Peňaženka, v ktorej bola finančná hotovosť, stravný lístok a doklady, bola odovzdaná majiteľke, ktorá tiež potvrdila, že jej nič nechýba.
Dňa 23. 01. 2019 pri kontrole Zámockej záhrady spozorovala hliadka MsP staršiu ženu, ktorá sa šmykla, spadla a zostala ležať na zemi. 81 ročná pani bola na prechádzke so svojou dcérou a pri páde si poranila ľavú nohu. Do príchodu Rýchlej zdravotnej služby hliadka zotrvala pri zranenej žene.
Zverejnené 1.4.2019 -al-
Dňa 11. 12. 2018 hliadka MsP odchytila dvoch psov, nemeckých ovčiakov, ktorí boli bez dozoru v areály II. ZŠ. Následne bolo zistené, že jeden zo psov pohrýzol 71 ročného muža. Zistený majiteľ psov bol riešený blokovou pokutou. Pes, ktorý muža pohrýzol nemal očkovací preukaz, preto musel byť podrobený lekárskemu vyšetreniu z dôvodu vylúčenia ochorenia na besnotu. Majiteľ nemal psov prihlásených v evidencii Mesta Hlohovec, preto bol oznámený na príslušný odbor MsÚ Hlohovec.
Dňa 10. 12. 2018 o 19.20 hod. oznámil na MsP občan, že na Hollého ul. je na zemi spadnutá žena. 60 ročná zema spadla na zem dolu tvárou, nehýbala sa a na otázky nereagovala, pričom mala poranený nos a bradu. Žene hliadka MsP poskytla prvú pomoc a privolala Rýchlu zdravotnú pomoc, ktorá ženu previezla do nemocnice v Trnave.
Dňa 06. 12. 2018 hliadka MsP vrátila majiteľom dve peňaženky, z ktorých jedna sa našla o 10.25 hod. na Námestí sv. Michala a druhá o 10.40 hod. pri Dome kultúry Taktiež bola vrátená peňaženka majiteľke dňa 14. 12. 2018, ktorú našla občianka na ul. Hollého.
Mestská polícia upozorňuje občanov, aby si na svoje osobné veci dávali pozor a predchádzali tak ich krádežiam a stratám.
Zamestnanci Mestskej polície Hlohovec želajú všetkým občanom mesta príjemné prežitie Vianočných sviatkov a v novom roku veľa zdravia a pohody.
Zverejnené 3.1.2019 -al-
Dňa 22. 11. 2018 priniesol na MsP občan mobilný telefón, ktorý našiel na zemi pred predajňou Kauflandom. Príslušníkmi MsP bola zistená majiteľka, ktorej bol telefón odovzdaný.
Dňa 18. 11. 2018 oznámil telefonicky na MsP občan, že na hrádzi je v kríkoch zakliesnený Jastab veľký. Po príchode na miesto hliadka MsP jastraba vyslobodila a následne ho previezla do záchrannej stanice v Ratnovciach.
Kamerou bol dňa 14. 11. 2018 o 22.55 hod. spozorovaný mladík, ktorý na pešej zóne kopal do betónového stĺpika tak, že ho zhodil. 19 ročný T. Š. bol riešený v blokovom konaní. Nepoškodený betónový stĺpik vrátil na miesto.
Dňa 10. 11. 2018 o 18.00 hod. pri kontrole okolia predajne Kaufland našla hliadka MsP pri nakupných vozíkoch peňaženku a mobilný telefón. Veci boli odovzdané majiteľke.
V zmysle priestupkového zákona je riešená 40 ročná M. G., ktorá dňa 03. 11. 2018 o 23.13 hod. vykrikovala v parku na ul. R. Dilonga. Menovaná bola hliadkou MsP upozornená na svoje konanie, na výzvu nereagovala, pričom odmietla preukázať svoju totožnosť. Následne bola hliadkou MsP predvedená na zistenie totožnosti. Žena javila známky požitia alkoholických nápojov.
Zverejnené 18.12.2018 -al-
Hliadka MsP dňa 22. 10. 2018 o 22.48 hod. riešila blokovou pokutou 27 ročného muža, ktorý na ul. Za poštou rušil nočný kľud. Muž si chcel kúpiť alkohol a keď zistil, že predajňa je už zatvorená začal vykrikovať a spávať sa agresivne.
Dňa 20. 10. 2018 o 14.27 hod. oznámil telefonicky na MsP občan, že na ul. Za poštou leží pri kontajneroch neznámy muž. Hliadka MsP zistila, že muž leží v kontajnery na komunálny odpad. Z miesta bol vykázaný.
Dňa 13. 10. 2018 o 23.50 hod. oznámil telefonicky na MsP občan, že z rodinného domu na Jarmočnej ulici sa šíri hlasno pustená hudba. Za porušenie § 47 ods. 1 písm. b) zákona 372/1990 Zb. o priestupkoch (poruší nočný kľud), bola 36 ročná žena riešená v zmysle priestupkového zákona.
Dňa 06. 10. 2018 o 02.00 hod. sa dobíjal do budovy mestského úradu 56 ročný muž. Muž bol pod vplyvom alkoholu a hliadke MsP tvrdil, že je doma. Telefonicky bol informovaný jeho syn, ktorý si pre otca prišiel a odviezol ho domov.
Dňa 05. 10. 2018 o 23.20 hod. oznámil telefonicky na MsP občan, že na ul. R. Dilonga narazilo do stĺpa verejného osvetlenia osobné motorové vozidlo a svetlo na celej ulici zhaslo. Hliadka na mieste zistila, že sa jedná o dopravnú nehodu, preto bola vec odovzdaná OO PZ Hlohovec.
Zverejnené 20.11.2018 -al-
Dňa 30. 09. 2018 spozorovala hliadka MsP na Pribinovej ulici, kde sa konal jarmok malé, 3 ročné dievčatko, ktoré sa stratilo. O dievčatko, ktoré povedalo svoje meno, sa postarala hliadka MsP, zobrala k pódiu, kde dala vyhlásiť, že sa našlo. K pódiu sa dostavil starý otec, ktorý si vnučku prevzal.
Pri kontrole jarmočiska dňa 29. 09. 2018 o 17.55 hod. oznámil hliadke MsP občan, že na Fándlyho ulici leží na zemi muž. Hliadka zistila, že 77 ročný muž je zranený na hlave a rukách, preto mu bola privolaná Rýchla zdravotná pomoc.
Dňa 20. 09. 2018 nahlásil na MsP občan, že v kríkoch pri Faurécii leží na zemi žena. Hliadka MsP zistila, že 40 ročná žena je pod vplyvom alkoholu a nebola schopná chôdze. Bol informovaný otec, ktorý si pre dcéru prišiel a odviezol ju domov. Žena bola riešená v zmysle priestupkového zákona.
Dňa 16. 09. 2018 boli blokovou pokutou riešení 32 a 21 roční muži, ktorí na parkovisku na Nitrianskej ulici predávali parfémy. Tým, že neoprávnene vykonávali obchodnú, výrobnú alebo inú zárobkovú činnosť porušili § 24 zákona č. 372/1990 Zb. o priestupkoch.
Dňa 07. 09. 2018 oznámil telefonicky na MsP občan, že v lokalite Pod Šomodou počuje buchot pri chate. Po príchode na miesto hliadka MsP našla pri chate dvoch mužov vo veku 39 a 49 rokov. Na chate boli vylomené okná, dvere a vylomené kovové časti z okien a dverí. Z dôvodu podozrenia z trestného činu bola na miesto privolaná hliadka OO PZ Hlohovec, ktorá si prípad prevzala.
Dňa 04. 09. 2018 nahlásil na MsP chovateľ oviec, že mu neznámy pes pohrýzol 2 ovce. Vec je v štádiu riešenia.
Dňa 02. 09. 2018 o 03.10 hod. hliadka MsP pri kontrole ul. Zábrania spozorovala sanitku, v ktorej ošetrovali dve osoby, ktoré boli účastníkmi dopravnej nehody. Vodička, ktorá poškodila dve informatívne tabule, z miesta nehody ušla. Na miesto sa dostavila hliadka OO PZ a príslušníci MsP pokračovali v hliadkovaní. Na ul. Ľ. Zúbka spozorovala hliadka MsP odparkované osobné motorové vozidlo, ktorého majiteľka sa snažila vymeniť na aute koleso. Vozidlo bolo značne poškodené nárazom a z dôvodu podozrenia, že je to vozidlo, ktorého vodička spôsobila dopravnú nehodu na ul. Zábranie, bola privolaná hliadka OO PZ Hlohovec.
Zverejnené 5.9.2018 -al-
Dňa 28. 08. 2018 hliadka MsP odchytila a previezla na MsP Hlohovec psa, ktorý behal bez dozoru po Svätopeterskej ulici. Majiteľ nezabránil voľnému pohybu psa, preto mu bola uložená bloková pokuta.
Dňa 27. 08. 2018 o 06.32 hod. oznámil pracovník Tesca, že dve ženy ukradli v predajni tovar v hodnote približne 224,- €. Privolaná hliadka MsP obe ženy našla v blízkej herni ukryté na toalete. Ukradnutý tovar vrátili a nakoľko už jedna z nich bola za priestupok proti majetku formou krádeže riešená v priebehu posledných 12 mesiacov, si vec prevzalo OO PZ Hlohovec, ako podozrenie z trestného činu krádeže.
Blokovou pokutou boli dňa 16. 08. 2018 riešení 37 ročný a 32 ročný muž, ktorí rušili nočný kľud o 01.10 hod. na Námestí sv. Michala.
Dňa 07. 08. 2018 nahlásil na MsP občan, že na Hlohovej ul. pri bytovke, ktorú prerábajú, pravdepodobne kradnú. Vyslaná hliadka zistila, že 42 ročný muž, ktorý odcudzil novú odkvapovú rúru, bol za posledných 12 mesiacov už za krádež riešený. Z dôvodu podozrenia z trestného činu krádeže, bola privolaná hliadka OO PZ Hlohovec, ktorá si prípad prevzala.
Dňa 02. 08. 2018 nahlásila na MsP žena, že pri mliečnom bare na Nám. sv. Michala sedí žena, ktorej prišlo nevoľno. Príslušník MsP zistil, že ženu na chodníku zrazil cyklista, ktorý z miesta nehody odišiel. Z dôvodu, že sa jednalo o dopravný priestupok, bolo o nehode informované OO PZ Hlohovec.
Dňa 22. 07. 2018 o 19.34 hod. oznámil zamestnanec Tesca, že im neznáma osoba odcudzila tenisky. Menovaný pri kontrole predajne našiel v uličke staré tenisky. Spätnou kontrolou kamerovým systémom spozoroval dievča, ktoré si vyzulo staré tenisky a obulo si nové. Následne prešlo cez pokladňu bez platenia. Na kamere bola opoznaná 14 ročná slečna z mestskej časti Šulekovo. Hliadka MsP sa presunula do miesta trvalého bydliska dievčaťa, kde babka dievčaťa tenisky dobrovoľne vydala a tieto boli vrátené zamestnancovi Tesca.
Dňa 19. 07. 2018 oznámila predavačka z predajne na ul. M. R. Štefánika, že do predajne prišli 4 osoby a jedna z nich odcudzila retiazku v hodnote 69,- €. Keď si menovaná krádež všimla, osoby už nasadali do osobného motorového vozidla a odišli. Po dvoch hodinách bolo zaznamenané komerovým systémom osobné motorové vozidlo, v ktorom bola osoba podozrivá z krádeže retiazky. Predavačka osobu opoznala a tá sa po výzve hliadky ku krádeži priznala a retiazku vrátila. Priestupok je riešený v zmysle priestupkového zákona.
Dňa 17. 07. 2018 nahlásila telefonicky na MsP občianka, že jej medzi 14.30 – 14.40 hod. v mestskej časti Šulekovo ukradli bicykel. Pomocou kamery bol spozorovaný páchateľ, ktorý bicykel odcudzil. 10 ročný chlapec bicykel za prítomnosti otca odovzdal hliadke MsP a tá ho vrátila majiteľke.
V zmysle zákona o odpadoch je riešený 41 ročný muž, ktorý v záhradkarskej oblasti Soroš pálil drevo napustené smolou.
Blokovou pokutou bola dňa 12. 07. 2018 o 22.31 hod. 31 ročná žena, ktorá rušila nočný kľud na ul. Za poštou hlasne pustenou hudbou.
CMS systém (redakčný) systém WEBY PORTÁL, mapa stránky web portál, webhosting, WEBY HOSTING, domény, registrácia domény spoločnosti WEBY GROUP, s.r.o., technický prevádzkovateľ - kontakt, 21.09.2019 21:20:23
9694259